SKRIFTLIG FORESPØRGSEL P-0304/01

af Luciano Caveri (ELDR) til Kommissionen

(2. februar 2001)

Om: Mont Blanc-tunnelen

Det ser nu ud til, at Mont Blanc-vejtunnelen, der anses for at være en af de vigtigste transalpinske forbindelser i det transeuropæiske net, vil blive genåbnet i anden halvdel af indeværende år.

Som bekendt er den omkringboende befolkning imidlertid foruroliget over, at genåbningen at dømme efter de velkendte forudsigelser om, at der i de kommende år vil blive tale om en meget stor stigning i godstrafikken over Alperne, vil medføre alvorlige miljøskader, hvilket bl.a. vil være i strid med Alpe-konventionen, som også er ratificeret af EU, og hvortil der for få måneder siden er vedføjet en gennemførelsesprotokol om netop det ømtålelige transportspørgsmål.

Der synes at tegne sig to løsningsmodeller, hvoraf den første tager sigte på et krav om et fuldstændigt forbud mod lastvogne og den anden på en regulering ved hjælp af kontingentering i tilknytning til blandt andet de sikkerhedsforanstaltninger, som overvejelserne efter den velkendte tragedie i Mont Blanc-tunnelen har vist, at det er nødvendigt at træffe i denne.

Kan Kommissionen følgelig oplyse, hvilke data den råder over vedrørende stigningen i godstrafikken over Alperne i de kommende år, hvilket syn den har på transportprotokollen til Alpe-konventionen, og hvordan den vurderer de to mulige løsningsmodeller, dvs. enten et fuldstændigt forbud mod lastvogne eller en kontingentering af dem?

Svar afgivet på Kommissionens vegne af Loyola de Palacio

(23. marts 2001)

Kommissionen er fuldt ud klar over miljøproblemerne forbundet med alpekorridorer, men bemærker, at foranstaltninger skal være afbalancerede for at tage hensyn til økonomiske behov. Mont Blanc-tunnelen er en af de vigtigste transitruter gennem Alperne. Den er et godt eksempel på, at der er behov for passende indsats både for jernbane og vej for at beskytte miljøet, samtidig med at man sikrer varers frie bevægelse. Princippet om frie varebevægelser tillader ikke et fuldstændigt forbud mod lastbiler, selv om Kommissionen fuldt ud erkender, at frie varebevægelser og bæredygtig transport må gå hånd i hånd. Kommissionen kan heller ikke støtte løsninger, der er kvotabaserede, da international godstransport ad vej i henhold til fællesskabsret kun kan ske med en EF-transporttilladelse, der ikke er forbundet med kvoter(1). Kommissionen har foretrukket tidligere, og agter også at gøre dette i fremtiden, at fremme en række sammenhængende foranstaltninger, der sigter på at reducere de negative virkninger af vejtrafik i hele Fællesskabet. Et så ambitiøst mål kan kun nås ved hjælp af en sammenhængende række supplerende foranstaltninger, bl.a. inklusive tekniske normer (som forbedrer miljø- og sikkerhedskrav, navnlig i tunneler), infrastrukturinvesteringer, prissætningsinstrumenter (som bringer transportafgifter på linje med de reelle transportudgifter i alle transportmåder) samt foranstaltninger til at forøge transportsystemets effektivitet (særlig ved at optimere intermodalitet) og styrke jernbanetransports konkurrenceevne generelt.

Kommissionen går i særlig grad ind for at støtte det prioriterede projekt mellem Lyon og Torino i det transeuropæiske transportnet og har allerede ydet op til 60 mio. EUR til projektet, hvilket svarer til 50 % af de undersøgelser, der indtil nu er udført. Denne fremtidige tunnelbaserede jernbaneforbindelse kan i høj grad bidrage til at reducere vejgodstrafik i Alperne.

Kommissionen mener, at transportprotokollen til Alpe-konventionen udgør en ramme, der bygger på forsigtighedsprincippet, forebyggelsesprincippet og forbrugeren betaler-princippet med henblik på at sikre bæredygtig mobilitet og beskyttelse af miljøet for alle transportmåder i Alperegionen. Kommissionen mener, at Fællesskabet ved at undertegne protokollen om gennemførelse af Alpe-konventionen på transportområdet giver et vigtigt politisk signal til alle parter om, at undertegnelse og ratificering af protokollen bør være en prioritet. Dette er grunden til, at Kommissionen for nylig har stillet forslag om Rådets beslutning om undertegnelse af denne protokol(2).

Vedrørende statistikker om godstrafik i Alpeområdet anslås den gennemsnitlige årlige vækst mellem 1993 og 1998 til 3,8 %. Kommissionen er klar over, at der foreligger mange forudberegninger, der skønner den årlige godstrafikvækst til mellem 2 % og 5 %, afhængig af de formodninger, de bygger på. Denne forventede vækst viser, at det er nødvendigt at sikre, at Lyon-Turino-tunnelen tages i drift hurtigst muligt.

(1) Rådets forordning (EØF) nr. 881/92 af 26. marts 1992 om adgang til markedet for vejgodstransport i Fællesskabet, som udføres fra eller til en medlemsstats område eller gennem en eller flere medlemsstaters områder (EFT L 95 af 9.4.1992).

(2) KOM(2001) 18 endelig udg.